ΓΡΑΠΤΗ ΕΡΩΤΗΣΗ P-1143/97 υποβολή: David Thomas (PSE) προς την Επιτροπή (21 Μαρτίου 1997)

Θέμα: Τήρηση των κανόνων υγιεινής στα σφαγεία του Ηνωμένου Βασιλείου

Έχοντας υπόψη τους ισχυρισμούς που περιέχονται σε επιστολή της Ένωσης Επιθεωρητών Κρέατος σύμφωνα με τους οποίους η τήρηση των κανόνων υγιεινής στα σφαγεία του Ηνωμένου Βασιλείου παραμένει μη ικανοποιητική, είναι διατεθειμένη η Επιτροπή να κοινοποιήσει τις εκθέσεις των επιθεωρήσεων που διεξήγαγαν οι υπηρεσίες της από την εκδήλωση της κρίσης της ΣΕΒ και να αναφέρει πόσες επιθεωρήσεις διενεργήθηκαν και εάν είναι ικανοποιημένη από την τήρηση του σχεδίου εξάλειψης της νόσου στο Ηνωμένο Βασίλειο;

Απάντηση της κ. Bonino εξ ονόματος της Επιτροπής (30 Απριλίου 1997)

Η Επιτροπή ξεκίνησε τις υγειονομικές επιθεωρήσεις στις εγκαταστάσεις νωπού κρέατος του Ηνωμένου Βασιλείου (όπως και άλλων χωρών) το 1985. Όπως απαιτεί η οδηγία του Συμβουλίου 64/433/ΕΟΚ σχετικά με τους κανόνες υγιεινής κατά την παραγωγή και διάθεση στην αγορά του νωπού κρέατος ((ΕΕ 121, 29.7.1964 )), η Επιτροπή ενημέρωσε το Ηνωμένο Βασίλειο σχετικά με τα αποτελέσματα των ελέγχων οι οποίοι διενεργήθηκαν.

Η μέθοδος που ακολουθείται ως σήμερα συνίσταται στην υποβολή προφορικής επί τόπου αναφοράς προς τις κεντρικές αρχές του εκάστοτε κράτους μέλους στο τέλος κάθε επίσκεψης και, όπου αυτό είναι δυνατό, στο πλαίσιο συνεδρίασης για την ολοκλήρωση της επίσκεψης. Ακολουθούν γραπτές αναφορές σχετικά με τον κάθε επιθεωρημένο χώρο ξεχωριστά, που επιβεβαιώνουν τις προφορικές. Η Επιτροπή δεν έχει δώσει τέτοιου είδους αναφορές σε άτομα τα οποία δεν ανήκουν στις αρμόδιες υπηρεσίες της Επιτροπής ή των κρατών μελών. Οι μέθοδοι αυτές έχουν περιληφθεί στην απόφαση της Επιτροπής 96/345/ΕΕ η οποία διατυπώνει συγκεκριμένους λεπτομερείς κανόνες όσον αφορά τους επιτόπιους κτηνιατρικούς ελέγχους που διενεργούνται από ειδικούς της Επιτροπής στα κράτη μέλη ((ΕΕ L 133, 4.6.1996 )) και η οποία αντικαθιστά την απόφαση 85/446/ΕΟΚ ((EE L 260, 2.10.1985 )).

Μεταξύ Οκτωβρίου 1985 και Ιουνίου 1996 υπήρξαν 11 ομάδες αποστολών σχετικά με την υγιεινή των εγκαταστάσεων νωπού κρέατος. Οι αποστολές συμπεριελάμβαναν 29 αποστολές επιθεωρητών για εγκεκριμένες εγκαταστάσεις και 7 αποστολές επιθεωρητών για εξαιρούμενους χώρους. Σε κάθε περίπτωση υποβλήθηκαν γραπτές αναφορές στο υπουργείο Γεωργίας, Αλιείας και Τροφίμων. Η Επιτροπή διενήργησε επίσης επισκέψεις σε σχέση με άλλους τομείς παραγωγής, και συγκεκριμένα το 1994, το 1995 και 1996 στο Ηνωμένο Βασίλειο και στα άλλα κράτη μέλη.

Σχετικά με την αναφορά που έγινε σε «σχέδιο εξάλειψης» της σπογγιόμορφης εγκεφαλοπάθειας των βοοειδών (ΣΕΒ), και τις επιθεωρήσεις οι οποίες πραγματοποιήθηκαν στο Ηνωμένο Βασίλειο «από την αρχή της κρίσης», παρέχονται οι εξής πληροφορίες:

Μεταξύ της 20ης Μαρτίου 1996, όταν η Επιτροπή ενημερώθηκε σχετικά με δέκα περιπτώσεις μιας νέας παραλλαγής της νόσου Creutzfeldt-Jakob και της 7ης Μαρτίου 1997, πραγματοποιήθηκαν έξι κοινοτικές κτηνιατρικές αποστολές στο Ηνωμένο Βασίλειο για τη διαπίστωση της εφαρμογής των μέτρων προστασίας κατά της ΣΕΒ, όπως διατυπώθηκαν από την Κοινότητα. Καμία από αυτές τις αποστολές δεν έγινε με στόχο την εξέταση της τήρησης των γενικών κανόνων υγιεινής στα σφαγεία του Ηνωμένου Βασιλείου.

Το Ηνωμένο Βασίλειο ξεκίνησε πρόσφατα την εφαρμογή του προγράμματος επιλεκτικής σφαγής που είναι το κεντρικό στοιχείο του ελέγχου της νόσου ΣΕΒ στο Ηνωμένο Βασίλειο. Η Επιτροπή πραγματοποίησε μια αποστολή μεταξύ 4 και 7 Μαρτίου 1997 για να εξετάσει το θέμα αυτό. Παρά το γεγονός ότι το πρόγραμμα έχει προχωρήσει αρκετά στη Βόρειο Ιρλανδία, αναμένεται ότι θα περάσουν αρκετοί μήνες προτού εφαρμοσθεί στη Μεγάλη Βρετανία. Θα χρειαστούν αρκετές αποστολές ώστε να πεισθεί η Επιτροπή ότι το πρόγραμμα εφαρμόζεται πλήρως και ικανοποιητικά.

Η Επιτροπή έχει ήδη υποβάλει κάποιες αναφορές επιθεώρησης στην προσωρινή διερευνητική επιτροπή του Κοινοβουλίου και είναι πρόθυμη να κοινοποιήσει κάθε σχετική πληροφορία.